Í stuttu máli eru fjallgöngur besta æfingin fyrir fjallgöngur . Æskilegt er að ganga reglulega á fjöll til að koma sér í form . Því lengra sem æfingatímabilið er því betra . Þriggja mánaða æfingatímabil dugar flestum með góðan alhliða grunn . Þeir sem lítið hafa stundað íþróttir eða útiveru þurfa lengri æfingatíma . Mælt er með að ganga a.m.k. einu sinni í viku . Göngurnar geta verið af öllum erfiðleikastigum . Vinsælt er að ganga á Esjuna og er það líklega besta æfingin sem býðst á höfuðborgarsvæðinu . Gangan frá Mógilsá er nokkuð brött og tekur vel í . Yfir vetrartímann er þó ekki ráðlegt að fara upp klettabeltið á Þverfellshorni vegna hálku . Ef gengið er á kvöldin snemma vetrar er nauðsynlegt að hafa með sér höfuðljós . Auk gönguferða á Esjuna er um að gera að spreyta sig á öðrum fjöllum . Tillögur að æfingagöngum eru að finna hér á síðunni undir Leiðarlýsingar . Með fjallgöngunum er einnig gott að stunda aðra hreyfingu eins og hlaup , sund eða æfingar í líkamsræktarstöðvum .